'*চাঁদনরি **(বৈজ্ঞানিক নাম:*** **Junonia atlites;Precis atlites (Linnaeus')** যার মূল শরীরটা এবং ডানা ধূসর খয়েরি রঙের। এদের ডানার উভয় প্রান্ত বরাবর চাঁদমালা আঁকা, এই কারণেই এই প্রজাপতির চাঁদনরি নামকরণ এবং বড় বৃত্তগুলোর মাঝখানে কালো ও কমলা রঙ এর ছোঁয়া দেখা যায়। চাঁদমালার বাইরের দিকে খয়েরি পাড় লক্ষ্য করা যায়। সামনের ডানার সম্মুখ প্রান্ত থেকে কয়েকটি কাঁপা কাঁপা খয়েরি রেখা কিছুটা নিচে নেমে এসেছে। এরা ‘নিম্ফ্যালিডি’ পরিবারের সদস্য।

আকার
----

চাঁদনরির প্রসারিত অবস্থায় ডানার আকার ৫৫-৬৫ মিলিমিটার দৈর্ঘ্যের হয়।

উপপ্রজাতি
---------

ভারতে প্রাপ্ত চাঁদনরি এর উপপ্রজাতি হল- 

* *Junonia atlites atlites* Linnaeus, 1763 – Oriental Grey Pansy

বিস্তার
-------

সাধারণত এই জাতীয় প্রজাপতিটি সমগ্র ভারতের বিভিন্ন প্রান্তে প্রচুর পরিমাণে দেখা যায়। এছাড়া হিমালয়ের ৪৫০০ ফুট উচ্চতা অবধি এদের দেখা যায়। নেপাল, মায়ানমার থেকে মালয়েশিয়া সর্বত্র দেখা যায়। এরা একটু খোলামেলা ফাঁকা জায়গা পছন্দ করে। চাঁদনরিরা সাধারণত জলের কাছাকাছি, নালার ধার বরাবর ঝোপে বা ভেজা মাটিতে বেশি দেখতে পাওয়া যায়।

বর্ণনা
------

প্রজাপতির দেহাংশের পরিচয় বিশদ জানার জন্য প্রজাপতির দেহ এবং ডানার অংশের নির্দেশিকা দেখুন:-

**ডানার উপরিতল** ধূসর এবং কালচে বাদামী ও হালকা বাদামী দাগ ও রেখা দ্বারা চিত্রিত। সামনের ডানার সেল এর উপরপ্রান্ত হইতে নিম্নপ্রান্ত অবধি বিস্তৃত, কালো রেখা দ্বারা উভয় প্রান্তে সুস্পস্ট ভাবে সীমায়িত ২টি ছোট ধূসর বন্ধনী ও সেল এর বহিঃপ্রান্তে ঈষৎ অস্পষ্ট কালচে বাদামী চওড়া পটি বর্তমান। উভয় ডানা জুড়ে কোস্টাল শিরা থেকে উৎপন্ন ও প্রায় ডরসাম অবধি বিস্তৃত আঁকাবাঁকা কালচে বাদামী ডিসকাল রেখা বিদ্যমান যা পিছনের ডানায় ক্রমশ সরু ও অস্পষ্ট হয়েছে। অ্যাপেক্সের নিম্নভাগে কোস্টাল শিরার লাগোয়া একটি ছোট সাদা ছোপ এবং পোস্ট-ডিসকাল অংশে সম্পূর্ণ একসারি ছোট বড় সুস্পস্ট চক্ষুবিন্দু দেখা যায়। চক্ষুবিন্দুগুলি সাদা বলয়াবৃত ও কেন্দ্রভাগে কালো অথবা কালো ও কমলার মিশেল (অপেক্ষাকৃত বড় চক্ষুবিন্দুগুলি)। অ্যাপেক্স বহিঃবর্তী অথবা বাইরের দিকে বাড়ানো (produced) ও চৌকো। টার্মেন অবতল (falcate), টার্মিনাল ও সাব-টার্মিনাল দুটি কালচে বাদামী ঢেউ খেলানো রেখা প্রায় সমান্তরাল ভাবে অবস্থিত।

পিছনের ডানা সামনের ডানার অনুরূপ রেখা, দাগ, ছোপ, বন্ধনী ও চক্ষুবিন্দুযুক্ত। বেসাল অংশের বাইরের দিকে কালো রেখাবৃত দুটি ছোট ও অস্পষ্ট ধূসর সংযুক্ত ছোপ লক্ষ্য করা যায়। টার্মেন ঢেউ খেলানো ও টর্নাস সামান্য বহিঃবর্তী (produced)।

**ডানার নিম্নতল** ধূসর ও কিছু নমুনাতে হালকা বাদামী ও ধূসর বর্ণের মিশ্র চিত্রনযুক্ত। রেখা, দাগ, ছোপ, বন্ধনী ও চক্ষুবিন্দু উপরিপৃষ্ঠের অনুরূপ তবে খানিক অস্পষ্ট। স্ত্রী ও পুরুষ উভয় প্রকার অনুরূপ।

আচরণ
----

এরা সকালবেলায় ডানা মেলে অথবা আধবোজা অবস্থায় কোনো গাছের পাতার ওপর বসে বা মাটিতে বসে রোদ পোয়ায়। এদের ওড়ার ভঙ্গিটা উল্লেখযোগ্য, এরা ওড়ার সময় ডানায় ছোট ছোট ঝাঁকি দিতে থাকে,এরকম কয়েকটা ঝাঁকি দিতে দিতে কিছুক্ষণ ডানাগুলি টান করে মেলে ধরে এবং সাবলীল অকম্প ভাবে ভেসে চলে। তবে প্রয়োজনে দ্রুত উড়তে পারে। এদের ফুলের মধুর প্রতি আকর্ষণ দেখা যায়।

বৈশিষ্ট্য
---------

### ডিম

চাঁদনরির ডিম গাঢ় সবুজ বর্ণের এবং পিপের আকৃতির হয়। ডিমগুলিতে লম্বালম্বি ভাবে সাদা রঙ এর খাঁজ লক্ষ্য করা যায় ।

### শূককীট

শূককীট গুলি লম্বাটে এবং মখমল-কালো রঙের হয়, সাদা রোঁয়ার জন্য ধুলোট দেখায়। এদের সারা গায়ে লম্বা লম্বা নরম কাঁটার মতো বৃন্তিকা থাকে। দেহটি পুরু সাদা রোঁয়ায় ঢাকা থাকে।

#### আহার্য উদ্ভিদ

এই শূককীট কুলেখাড়া Hygrophila auriculata,Acanthaceae গোত্রের কয়েকটা উদ্ভিদ,Strobilanthes callosus গাছের পাতার রসালো অংশ ও কচি পাতা আহার করে।

### মূককীট

মূককীট এর রঙ ফ্যাকাসে খয়েরি হয়। এরা ঘন ঝোপের মাঝখানে পাতায় বা ডালে ঝুলে থাকে। সচরাচর মাটির কাছাকাছি মূককীট তৈরী হয়।

চিত্রশালা
---------

* সঙ্গমরত চাঁদনরি সঙ্গমরত চাঁদনরি

তথ্যসূত্র
---------

1. ↑  দাশগুপ্ত, যুধাজিৎ (২০০৬)। *পশ্চিমবঙ্গের প্রজাপ্রতি* (১ম সংস্করণ সংস্করণ)। কলকাতা: আনন্দ। পৃষ্ঠা 89। আইএসবিএন 81-7756-558-3।
2. ↑  Naz,, F.; Ilyas,, M.। "*The Genus Junonia(Lepidopterra:Nymphalidae) in Pakistan*" (পিডিএফ)। *Sarhad Journal of Agriculture*। পৃষ্ঠা 267-270। সংগ্রহের তারিখ ১১ মার্চ ২০১৭।
3. ↑  Isaac, Kehimkar (২০১৬)। BHNS Field Guides Butterflies of India। Mumbai: Bombay Natural History Society। পৃষ্ঠা 460। আইএসবিএন 9789384678012।
4. ↑  "*Junonia atlites Linnaeus, 1763 – Grey Pansy*"। সংগ্রহের তারিখ ১৮ অক্টোবর ২০১৬।
5. ↑  R.K. Varshney; Smetacek, Peter (২০১৫)। *A Synoptic Catalogue of the Butterflies of India*। New Delhi: Butterfly Research Centre, Bhimtal & Indinov Publishing, New Delhi। পৃষ্ঠা 215। আইএসবিএন 978-81-929826-4-9। ডিওআই:10.13140/RG.2.1.3966.2164। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
6. ↑  Verma,, S.; Balachandran,, A.K.। "*A preliminary report on the biodiversity of Mahal creek,Mumbai,India with special reference to avi fauna*" (পিডিএফ)। *Zoo's Print Journal*। পৃষ্ঠা 1599-1605। সংগ্রহের তারিখ ১১ মার্চ ২০১৭।
7. ↑  Thakur,, M.S.; Mehta,, H.S.। "*Butterflies of Kalatop-Khajjiar Wildlife Sanctuary,Himachal Pradesh*" (পিডিএফ)। *Zoo's Print Journal*। পৃষ্ঠা 909-910। ৯ আগস্ট ২০১৭ তারিখে মূল (পিডিএফ) থেকে আর্কাইভ করা। সংগ্রহের তারিখ ১১ মার্চ ২০১৭।
8. ↑  Wynter-Blyth, Mark Alexander (১৯৫৭)। Butterflies of the Indian Region। Bombay, India: Bombay Natural History Society। পৃষ্ঠা 208। আইএসবিএন 978-8170192329।
9. ↑  Isaac, Kehimkar (২০০৮)। The book of Indian Butterflies (1st সংস্করণ)। New Delhi: Oxford University Press। পৃষ্ঠা 408। আইএসবিএন 978 019569620 2।
10. ↑  Mitra, Bulganin; Panja, Balaram; Jana, Samik (২০২২)। *Butterflies of Sundarbans* (1 সংস্করণ)। Kolkata: Ramakrishna Mission Vivekananda Centenary College, Rahara। পৃষ্ঠা 45। আইএসবিএন 978-81-957412-1-2।
11. ↑  Bingham, C. T. 1907. Fauna of British India. Butterflies. Volume 2
12. ↑  বসু রায়, অর্জন; বৈদ্য, সারিকা; রায়, লিপিকা। *সুন্দরবনের কিছু পরিচিত প্রজাপতি* (মার্চ ২০১৪ সংস্করণ)। সুন্দরবন জীবপরিমণ্ডল,Department of Forest Government of West Bengal। পৃষ্ঠা ৯৬।
13. ↑  *A Pictorial Guide Butterflies of Gorumara National Park* (2013 সংস্করণ)। Department of Forests Government of West Bengal। পৃষ্ঠা 257।
14. ↑  Thakur,, M.S.; Bhardwaj,, S.। "*Study on diversity and hostbplants of butterflies in lower Shiwalik Hills,Himachal Pradesh*" (পিডিএফ)। *International Journal of Plants,Animal and Environmental Sciences*। পৃষ্ঠা 33-39। আইএসএসএন 2231-4490। ২২ অক্টোবর ২০১৫ তারিখে মূল (পিডিএফ) থেকে আর্কাইভ করা। সংগ্রহের তারিখ ১১ মার্চ ২০১৭।
15. ↑  *Junonia atlites*, funet.fi

বহিঃসংযোগ
---------


উইকিমিডিয়া কমন্সে **চাঁদনরি** সংক্রান্ত মিডিয়া রয়েছে।

উইকিপ্রজাতিতে-এ বিষয় সম্পর্কিত তথ্য রয়েছে: ***Junonia atlites***